5.3 Flere eksempler på SRP-formuleringer med samfundsfag

### Studieretningsprojekt i samfundsfag A og psykologi B

*Hvilke årsager er der til social ulighed og omsorgssvigt i Grønland, og hvilke muligheder er der for at mindske den sociale ulighed?*

Redegør for sociologisk teori om social ulighed med særligt fokus på det grønlandske samfund. Redegør endvidere for psykologisk teori om omsorgssvigt, herunder årsager og konsekvenser for individet. Inddrag relevant selvvalgt empiri.

Med inddragelse af teori fra redegørelsen, skal du analysere selvvalgt empiri med fokus på social ulighed og omsorgssvigt, herunder konsekvenserne af omsorgssvigt for individ og samfund i Grønland.

Diskuter i forlængelse af ovenstående, hvilke muligheder, der er for at mindske den sociale ulighed og omfanget af omsorgssvigt og dets konsekvenser i Grønland. Inddrag viden om Danmarks rolle i forhold til Grønland og selvvalgt empiri.

### Studieretningsprojekt i samfundsfag A og biologi B

*Hvad er CRISPR-teknologi og hvilke konsekvenser har CRISPR for det enkelte menneske og samfundet som helhed?*

Redegør for teori om centrale tendenser i det senmoderne samfund med særligt fokus på ønske om at mindske risici for lidelser og det senmoderne menneskes behov for styring af eget liv.

Beskriv opbygningen af DNA med fokus på de elementer, der er vigtige for en efterfølgende biologisk redegørelse for arvelige genetiske egenskaber. Herefter skal du forklare hvad CRISPR/cas9 er, og hvordan man kan anvende CRISPR-genteknologi i forebyggelse af arvelige sygdomme.

Analyser en selvvalgt artikel, hvor effekten af CRISPR/cas9 undersøges på en specifik arvelig egenskab.

Diskuter med inddragelse af viden fra redegørelse og analyse, hvilke konsekvenser CRISPR-teknologien har for henholdsvis den enkelte og betydningen af teknologien for samfundet. Inddrag selvvalgt empiri samt vedlagte bilag.

Bilag: Frederik Ambjørn: “Verden har brug for klare regler for genteknologiens grænser -og Danmark bør gå forrest”